Antonio Moltó Quintet tanca la “XIX Trobada de Jazz” en la Torre del Virrei
13 de agost de 2016 22:30

Antonio Moltó Quintet, catedràtic de jazz en el Conservatori Oscar Esplá d'Alacant, és reconegut i guardonat per ser un dels millors saxofonistes del panorama espanyol actual. En els més de 30 anys de carrera musical ha acompanyat a figures mítiques del jazz com a Pat Metheny, Sammy Davis Junior, Chic Corea o Donna Hightower.

No és la primera vegada que aquest saxofonista alacantí visita l'Eliana. Els veïns de la localitat ja van poder assistir a un dels seus concerts el novembre passat, quan va actuar amb el seu grup Saxophonies Quartet en la onceava edició del festival “Cinc Segles de Música” de l'Eliana.

Aquesta vegada Antonio Moltó anirà acompanyat per Margot Cortés, cantant, actriu i compositora; Gustavo Javier Luna, bateria; Vicente J. Ruiz, piano i Jose A. Bornay, contrabaix. Aquest concert tancarà el cicle de jazz del festival “Estiu a la Torre” i donarà pas a la XV edició de Pinceladas Flamencas la setmana vinent, amb els concerts de Curro Piñana i Reina Roja.

El concert d'Antonio Moltó Quintet començarà a les 22.30 hores en la Torre del Virrei de l'Eliana. Les entrades es poden comprar de forma anticipada en les taquilles del cinema d'estiu a partir de les 22.30 hores. L'entrada general té un preu de 7 euros i la reduïda de 5.